LIETUVOS RESPUBLIKOS FINANSŲ MINISTERIJA

Aplinkos ministerijai	Į 2021-07-08 Nr. (52)-D8(E)- 4529
DĖL KLIMATO KAITOS PROGRAMOS PRIEMONĖS FIZINIAMS ASMENIMS „ATSINAUJINANČIŲ ENERGIJOS IŠTEKLIŲ PANAUDOJIMAS NEPASITURINČIŲ FIZINIŲ ASMENŲ ELEKTROS ENERGIJOS REIKMĖMS IR IŠKASTINĮ KURĄ NAUDOJANČIŲ ŠILUMOS ĮRENGINIŲ PAKEITIMUI“ TVARKOS APRAŠO DERINIMO

Finansų ministerija pagal kompetenciją susipažino su Lietuvos Respublikos aplinkos ministro įsakymo „Dėl Klimato kaitos programos priemonės fiziniams asmenims „Atsinaujinančių energijos išteklių panaudojimas nepasiturinčių fizinių asmenų elektros energijos reikmėms ir iškastinį kurą naudojančių šilumos įrenginių pakeitimui“ tvarkos aprašo patvirtinimo“ projektu (toliau – Projektas) ir reiškia abejones dėl galimybės pasiekti priemonės tikslą numatant 1 mln. eurų kompensacinėms išmokoms iš Klimato kaitos programos lėšų pasirinktai tikslinei paramos grupei.

Projekte numatyta valstybinė kompensacija būtų skiriama nepasiturintiems gyventojams, kurių poveikis oro taršos mažinimui, mūsų nuomone, būtų minimalus dėl esamo taupaus elektros energijos vartojimo ir šildymo išlaidų ribojimo, taip pat dėl ribotų finansinių galimybių įsigyti naują įrangą (saulės elektrinę ar šilumos siurblį, naudojantį atsinaujinančių išteklių energiją). Be to, pagal Piniginės socialinės paramos nepasiturintiems gyventojams įstatymą nepasiturintys asmenys turi teisę į būsto šildymo išlaidų, geriamojo vandens išlaidų ir karšto vandens išlaidų kompensacijas, kurios nesudaro paskatų atsinaujinančius energijos išteklius naudojančios įrangos įsigijimui.

Todėl manome, kad, šios priemonės paklausa gali būti labai žema, o nukreipiant Klimato kaitos programos lėšas šiai priemonei, valstybės lėšos gali būti naudojamos neracionaliai.

Finansų ministerijos nuomone, skyrus kompensacijas pajėgiems mokėti gyventojams, būtų labiau padidinti atsinaujinančių energijos išteklių gamybos pajėgumai ir tuo pačiu oro tarša būtų mažinama su mažesniais valstybės finansiniais ištekliais.

Lilija Suchocka, tel. (8 5) 239 0035, el. p. lilija.suchocka@finmin.lt